b'\n_START_ARTICLE_\nCercul poe\xc8\x9bilor disp\xc4\x83ru\xc8\x9bi\n_START_SECTION_\nIntrig\xc4\x83\n_START_PARAGRAPH_\n\xc3\x8en anul 1959, timidul Todd Anderson \xc3\xaencepe studiile la liceul Welton Academy, o \xc8\x99coal\xc4\x83 de preg\xc4\x83tire de elit\xc4\x83. El ajunge s\xc4\x83 fie coleg de camer\xc4\x83 cu Neil Perry, unul dintre elevii promi\xc8\x9b\xc4\x83tori ai liceului Welton, \xc8\x99i este acceptat rapid de Neil \xc8\x99i prietenii s\xc4\x83i: romanticul Knox Overstreet, silitorul Richard Cameron, prietenii la cataram\xc4\x83 Steven Meeks \xc8\x99i Gerard Pitts, \xc8\x99i nonconformistul Charlie Dalton._NEWLINE_\xc3\x8en prima zi,  ei sunt surprin\xc8\x99i de metodele neortodoxe ale noului profesor de limba englez\xc4\x83, John Keating, \xc8\x99i el, la r\xc3\xa2ndul lui, absolvent al liceului Welton, care \xc3\xae\xc8\x99i \xc3\xaencurajeaz\xc4\x83 studen\xc8\x9bii s\xc4\x83 "\xc3\xae\xc8\x99i fac\xc4\x83 vie\xc8\x9bile extraordinare", un sentiment pe care \xc3\xael asociaz\xc4\x83 cu expresia din latin\xc4\x83, carpe diem ("tr\xc4\x83ie\xc8\x99te clipa"). Orele ulterioare includ statul pe propriile b\xc4\x83nci pentru ca b\xc4\x83ie\xc8\x9bii s\xc4\x83 \xc3\xaenve\xc8\x9be c\xc4\x83 trebuie s\xc4\x83 priveasc\xc4\x83 via\xc8\x9ba din perspective diferite, ruperea paginilor ce con\xc8\x9bin introducerea c\xc4\x83r\xc8\x9bii cu poezii, \xc3\xaen care se folose\xc8\x99te o formul\xc4\x83 matematic\xc4\x83 pentru a se ierarhiza poeziile, \xc8\x99i invitarea lor \xc3\xaen curtea liceului pentru ca fiecare s\xc4\x83 se plimbe \xc3\xaen propriul fel, cu scopul de a-\xc8\x99i dezvolta individualitatea. Metodele sale \xc3\xaei atrag aten\xc8\x9bia directorului Gale Nolan._NEWLINE_Dup\xc4\x83 ce afl\xc4\x83 c\xc4\x83 Keating a fost membru al unui grup interzis, numit Cercul Poe\xc8\x9bilor Disp\xc4\x83ru\xc8\x9bi (Dead Poets Society), \xc3\xaen timp ce \xc3\xaenv\xc4\x83\xc8\x9ba la Welton, Neil re\xc3\xaenvie clubul, iar el \xc8\x99i prietenii s\xc4\x83i se furi\xc8\x99eaz\xc4\x83 afar\xc4\x83 din campus spre o pe\xc8\x99ter\xc4\x83, unde citesc poezii \xc8\x99i poeme, inclusiv pe ale lor. Pe vreme ce anul trece, b\xc4\x83ie\xc8\x9bii sunt \xc3\xaencuraja\xc8\x9bi din ce \xc3\xaen ce mai mult s\xc4\x83 \xc3\xae\xc8\x99i tr\xc4\x83iasc\xc4\x83 via\xc8\x9ba dup\xc4\x83 bunul plac. Knox \xc3\xae\xc8\x99i \xc3\xaencearc\xc4\x83 norocul cu Chris Noel, o fat\xc4\x83 ce se \xc3\xaent\xc3\xa2lne\xc8\x99te cu un juc\xc4\x83tor de rugby \xc8\x99i a c\xc4\x83rei familii este prieten\xc4\x83 cu cea a lui Knox.  Neil \xc3\xae\xc8\x99i descoper\xc4\x83 pasiunea pentru teatru \xc8\x99i prime\xc8\x99te rolul principal \xc3\xaentr-o produc\xc8\x9bie local\xc4\x83 a piesei Visul unei nop\xc8\x9bi de var\xc4\x83, \xc3\xaen ciuda faptului c\xc4\x83 tat\xc4\x83l s\xc4\x83u despotic dore\xc8\x99te ca el s\xc4\x83 ajung\xc4\x83 doctor. Keating \xc3\xael ajut\xc4\x83 pe Todd s\xc4\x83 ias\xc4\x83 din propria carapace \xc8\x99i \xc3\xae\xc8\x99i d\xc4\x83 seama de poten\xc8\x9bialul s\xc4\x83u atunci c\xc3\xa2nd acesta se exprim\xc4\x83 liber \xc3\xaen fa\xc8\x9ba clasei, ceea ce rezult\xc4\x83 \xc3\xaen compunerea spontan\xc4\x83 a unei poezii._NEWLINE_Charlie public\xc4\x83 un articol \xc3\xaen revista \xc8\x99colii, \xc3\xaen numele Cercului Poe\xc8\x9bilor Disp\xc4\x83ru\xc8\x9bi, cer\xc3\xa2nd ca fetele s\xc4\x83 fie admise la Welton. Nolan folose\xc8\x99te pedeapsa corporal\xc4\x83 pentru a-l convinge pe Charlie s\xc4\x83 spun\xc4\x83 cine mai face parte din Cercul Poe\xc8\x9bilor Disp\xc4\x83ru\xc8\x9bi, dar el nu spune nimic. Nolan vorbe\xc8\x99te \xc8\x99i cu Keating, avertiz\xc3\xa2ndu-l c\xc4\x83 ar trebui s\xc4\x83-\xc8\x99i descurajeze elevii din a pune la \xc3\xaendoial\xc4\x83 autoritatea._NEWLINE_Tat\xc4\x83l lui Neil descoper\xc4\x83 implicarea fiului s\xc4\x83u \xc3\xaen pies\xc4\x83 \xc8\x99i \xc3\xaei spune s\xc4\x83 o abandoneze \xc3\xaen ajunul spectacolului de deschidere. Devastat, Neil se duce la Keating, care \xc3\xael sf\xc4\x83tuie\xc8\x99te s\xc4\x83-\xc8\x99i spun\xc4\x83 opinia \xc8\x99i s\xc4\x83-i demonstreze tat\xc4\x83lui s\xc4\x83u c\xc4\x83 pasiunea pentru actorie e ceva de luat \xc3\xaen serios. Tat\xc4\x83l lui Neil apare nea\xc8\x99teptat la spectacol. El \xc3\xael duce pe Neil acas\xc4\x83 \xc8\x99i \xc3\xael for\xc8\x9beaz\xc4\x83 s\xc4\x83 urmeze \xc8\x99coala pentru a deveni doctor. Neav\xc3\xa2nd curajul s\xc4\x83-\xc8\x99i spun\xc4\x83 opinia \xc3\xaen fa\xc8\x9ba tat\xc4\x83lui s\xc4\x83u, Neil, obidit, se sinucide._NEWLINE_Nolan investigheaz\xc4\x83 moartea lui Neil la cererea familiei Perry. Richard \xc3\xael \xc3\xaenvinuie\xc8\x99te pe Keating pentru a sc\xc4\x83pa de pedeaps\xc4\x83, \xc8\x99i spune care au fost membrii Cercului Poe\xc8\x9bilor Disp\xc4\x83ru\xc8\x9bi. Confruntat de Charlie, Richard \xc3\xaei \xc3\xaendeamn\xc4\x83 pe ceilal\xc8\x9bi s\xc4\x83-l fac\xc4\x83 pe Keating \xc8\x9bapul isp\xc4\x83\xc8\x99itor. Charlie \xc3\xael love\xc8\x99te pe Richard \xc8\x99i este exmatriculat. Fiecare dintre b\xc4\x83ie\xc8\x9bi este chemat \xc3\xaen biroul lui Nolan pentru a semna o scrisoare prin care se atest\xc4\x83 afirma\xc8\x9biile lui Richard, cu toate c\xc4\x83 ei \xc8\x99tiu c\xc4\x83 sunt false. C\xc3\xa2nd \xc3\xaei vine r\xc3\xa2ndul lui Todd, el ezit\xc4\x83 s\xc4\x83 semneze, dar o face dup\xc4\x83 ce a v\xc4\x83zut c\xc4\x83 \xc8\x99i ceilal\xc8\x9bi au f\xc4\x83cut la fel._NEWLINE_Keating este concediat, iar Nolan preia clasa. Keating \xc3\xaentrerupe ora pentru a-\xc8\x99i lua lucrurile personale; \xc3\xaenainte de a pleca, Todd \xc3\xaei spune c\xc4\x83 au fost obliga\xc8\x9bi s\xc4\x83 semneze scrisoarea prin care a fost demis \xc8\x99i moartea lui Neil nu a fost din vina lui. Todd se ridic\xc4\x83 pe banca sa \xc8\x99i \xc3\xael salut\xc4\x83 pe Keating cu "O Captain! My Captain!". Peste jum\xc4\x83tate din clas\xc4\x83 face la fel, ignor\xc3\xa2nd ordinele lui Nolan de a sta jos. Keating este profund emo\xc8\x9bionat de gestul lor, dup\xc4\x83 care le mul\xc8\x9bume\xc8\x99te b\xc4\x83ie\xc8\x9bilor \xc8\x99i pleac\xc4\x83.\n_START_SECTION_\nProduc\xc8\x9bie\n_START_PARAGRAPH_\nScenariul a fost scris de Tom Schulman \xc8\x99i se bazeaz\xc4\x83 pe experien\xc8\x9ba sa de la Montgomery Bell Academy din Nashville, Tennessee, \xc3\xaen special pe cea cu profesorul Samuel Pickering. O scen\xc4\x83 din scenariul original, care \xc3\xael arat\xc4\x83 pe Keating cum moare \xc3\xaentr-un spital, a fost scoas\xc4\x83 de regizorul Peter Weir, d\xc3\xa2ndu-i gestului lui Todd de a se ridica pe banca sa o importan\xc8\x9b\xc4\x83 enorm\xc4\x83. Film\xc4\x83rile au avut loc la St. Andrew\'s School din Middletown, Delaware, \xc3\xaen New Castle, Delaware, precum \xc8\x99i \xc3\xaen Wilmington, Delaware.\n_START_SECTION_\n\xc3\x8encas\xc4\x83ri\n_START_PARAGRAPH_\n\xc3\x8encas\xc4\x83rile interna\xc8\x9bionale au fost de 235.860.116 de dolari, \xc3\xaen care sunt incluse \xc8\x99i \xc3\xaencas\xc4\x83rile domestice de 95.860.116 de dolari. A fost al cincilea cel mai profitabil film al anului 1989, \xc8\x99i cel mai profitabil film dramatic.\n_START_SECTION_\nReac\xc8\x9bia criticilor\n_START_PARAGRAPH_\nDead Poets Society are un rating de 86% \xc8\x99i o not\xc4\x83 de 7,2/10 pe Rotten Tomatoes, scor bazat pe 54 de recenzii. Site-ul noteaz\xc4\x83, "Performan\xc8\x9bele emo\xc8\x9bionante ale tinerei distribu\xc8\x9bii \xc8\x99i un joc actoricesc de geniu al lui Robin Williams onoreaz\xc4\x83 drama de top al lui Peter Weir." Filmul are o not\xc4\x83 de 79 din 100 pe Metacritic, scor bazat pe 14 recenzii, indic\xc3\xa2nd "recenzii majoritar favorabile."_NEWLINE_Criticul de la The Washington Post l-a numit o "distrac\xc8\x9bie profund\xc4\x83 \xc8\x99i \xc3\xaen\xc8\x9beleapt\xc4\x83", \xc8\x99i l-a l\xc4\x83udat pe Robin Williams pentru "performan\xc8\x9ba actoriceasc\xc4\x83 pl\xc4\x83cut\xc4\x83 \xc8\x99i restr\xc3\xa2ns\xc4\x83". Vincent Canby de la The New York Times a l\xc4\x83udat \xc8\x99i el "performan\xc8\x9ba excep\xc8\x9bional de bun\xc4\x83" a lui Williams, not\xc3\xa2nd \xc3\xaens\xc4\x83 c\xc4\x83 "Dead Poets Society... se concentreaz\xc4\x83 mai mult pe b\xc4\x83ie\xc8\x9bii sensibili dec\xc3\xa2t pe profesorul Keating". Pauline Kael nu a fost convins\xc4\x83 de film, dar l-a l\xc4\x83udat pe Williams. "Performan\xc8\x9ba lui Robin Williams este mult mai elegant\xc4\x83 dec\xc3\xa2t cele anterioare [-] este foarte concentrat aici - [el] \xc3\xae\xc8\x99i recit\xc4\x83 replicile splendid, iar atunci c\xc3\xa2nd recit\xc4\x83 din Shakespeare nu exist\xc4\x83 prosteal\xc4\x83; el este un profesor cu un har, ce \xc3\xae\xc8\x99i demonstreaz\xc4\x83 abilit\xc4\x83\xc8\x9bile."_NEWLINE_Recenzia lui Roger Ebert a fost majoritar negativ\xc4\x83, acord\xc3\xa2ndu-i filmului dou\xc4\x83 stele din patru. El l-a criticat pe Williams pentru c\xc4\x83 a stricat o performan\xc8\x9b\xc4\x83 dramatic\xc4\x83 prin atitudinea sa de comediant \xc8\x99i c\xc4\x83, cu toate c\xc4\x83 ac\xc8\x9biunea are loc \xc3\xaen anii \'50, nu se men\xc8\x9bioneaz\xc4\x83 deloc despre scriitori genera\xc8\x9biei beat. \xc3\x8en plus, Ebert descrie filmul ca "o colec\xc8\x9bie de banalit\xc4\x83\xc8\x9bi pioase [...] Filmul duce lips\xc4\x83 de calit\xc4\x83\xc8\x9bi \xc8\x99i valori, care apar doar \xc3\xaen scenariu." Dup\xc4\x83 nominalizarea la Oscar pentru Cel mai Bun Actor \xc3\xaentr-un Rol Principal a lui Williams, at\xc3\xa2t Gene Siskel (care a scris \xc8\x99i el o recenzie negativ\xc4\x83 despre film), c\xc3\xa2t \xc8\x99i Ebert au spus c\xc4\x83 cei care meritau nominalizarea trebuiau s\xc4\x83 fie ori Matt Dillon pentru Drugstore Cowboy, ori John Cusack pentru Say Anything. \xc3\x8en martie 1990, Ebert a mai spus \xc8\x99i c\xc4\x83 pelicula care trebuia s\xc4\x83 primeasc\xc4\x83 o nominalizare pentru Cel mai Bun Film trebuia s\xc4\x83 fie Do the Right Thing al lui Spike Lee, \xc8\x99i nu Cercul poe\xc8\x9bilor disp\xc4\x83ru\xc8\x9bi.\n_START_SECTION_\nCitate\n_START_PARAGRAPH_\nReplica din film, \xe2\x80\x9eCarpe diem. Tr\xc4\x83i\xc8\x9bi clipa, b\xc4\x83ie\xc8\x9bi. Face\xc8\x9bi ceva cu vie\xc8\x9bile voastre.\xe2\x80\x9d este pe locul 95 \xc3\xaen clasamentul 100 de ani...100 de replici memorabile, realizat de Institutul American de Film._NEWLINE_Dup\xc4\x83 moartea lui Williams din 2014, fanii s\xc4\x83i au postat pe re\xc8\x9belele de socializare poze \xc8\x99i videoclipuri ale scenei finale \xe2\x80\x9eO Captain! My Captain!\xe2\x80\x9d.\n_START_SECTION_\nAdapt\xc4\x83ri\n_START_PARAGRAPH_\nN. H. Kleinbaum a scris un roman omonim bazat pe acest film: Dead Poets Society. New York: Hyperion. 1989. ISBN\xc2\xa0978-1-4013-0877-3. OCLC\xc2\xa071164757.'